Page:Leechdoms wortcunning and starcraft of early England volume 3.djvu/64

 Wyrc þriddan briw, wyl in buteran merce, eolonan, rædic, þa clufehton wenwyrt, hoc, wermod læst, cnuca ealle swiðe wel, syle wearm etan, & on ufan drincon þriwa on dæg ær þon he ete. Feorða briw, wyl in hunige beton oððe marubian, syle etan wearme.

Wyrc ær drænc of ðære beton anre, wyll in wine oððe on ealað, he drince ær he ðone briw ete. Drænc wið lungenadle, wyl marubian in wine oððe in ealað, geswet hwon mid hunige, syle drincan wearme on nihtnicstig, & þonne licge on ða swiðran sidan gode hwile æfter ðæm drænce & þænne þone swiðran earm swa he swiþast mæge. Genim betan, seoð on buteran, syle hate etan mid ðære buteran, a bið swa selre swa he fættron mete ete & gif he mæge gedrincan hwilum hwæthwega ðære buteran. Eft drænc, genim marubian & þa lancgan cliton & wermod & boðen, gearwan, betonican godne dæl, do ealle in eala, syle drincan on nyhtnicstig. Genim feldmoran, gecnuca swiðe, lege in win oððe in eala, læt standan ane niht oððe twa, syle drincan on nihtnicstig.

Eft wið þon, genim gagel & marubian & acrimonian, wyl in ealað, geswet mid hunige.

Wyrc briw, wyll ysopon in buteran & rædic & eolonan & beren mela nest wel longe, syle wearm etan. Briw, seoð in buteran & in hunige beton swiðe, oððæt he swa ðicce sy swa briw, ete on nihtnicstig ðreo snæda swa hates. Slæpdrænc, rædic, hymlic, wermod, belone, cnuca ealle þa wyrte, do in ealað, læt standan ane niht, drince ðonne.

To haligre sealfe, sceal betonican & benedicte, & hindhæleðe & hænep, hind brer & isenhearde, salfige & safine, bisceopwyrt & boðen, finul & fifleafe, healswyrt & hune